Tenno Vironi

Tenno Vironi (pseudonüüm, kodanikunimega Jaan Tenno; 4. juuli 1887 Kõlleste vald, Võrumaa – 5. detsember 1951 Tallinn) oli eesti laulja (tenor) ja pedagoog.

Elukäik
Õppis 1898–1899 Krootuse vallakoolis, 1899–1903 Kanepi kihelkonnakoolis, 1903–1906 Tartu Linnakoolis, 1906–1908 Hugo Treffneri Gümnaasiumis. Aastatel 1908–1913 õppis Tallinna Nikolai Gümnaasiumis, mille lõpetas eksternina.Vilma Paalma, Merike Vaitmaa, Uno Heinapuu (koostajad). Estonia lauluteatri rajajaid. Tallinn: Eesti Raamat, 1981 

1913–1918 õppis Moskva Ülikoolis matemaatikat ja astronoomiat, kuid ülikooli ei lõpetanud, loobudes laulmise kasuks. Paralleelselt ülikooliga õppis Moskvas Alexander Schoori muusikakursustel laulmist. Vokaaltehnika alal täiendas end 1919–1921 Itaalias, 1921 Rootsis ja 1924–1925 Prantsusmaal Pariisis.

Esines valdavalt kontsertlauljana, sageli koos Aleksander Arderiga nii Eestis kui välismaal, sealhulgas Rootsis, Soomes, Prantsusmaal, Itaalias, Poolas, Lätis, Rumeenias, Inglismaal, Venemaal. 

1920. aastatel laulis ta külalisesinejana Estonia teatris. Aastast 1922 tegutses laulupedagoogina Tallinnas, 1930. aastatel asutas Tallinnas oma laulustuudio.

Ta on kirjutanud käsiraamatu "Praegusaja hääleseadmise teooria, tehnika ja tervishoid" (I köide 1934, II köide 1937).

Maetud Tallinna Rahumäe kalmistule.HAUDI kalmistute register. Jaan Tenno-Vironi (1887–1951) laulja ja muusikategelane

Viited

Kategooria:Eesti lauljad
Kategooria:Gustav Adolfi Gümnaasiumi vilistlased
Kategooria:Rahumäe kalmistule maetud
Kategooria:Sündinud 1887
Kategooria:Surnud 1951